Herforingjastjórnin í Mjanmar hótar mótmælendum og þátttakendum í hvers kyns andófi gegn stjórninni, alvarlegum og jafnvel banvænum afleiðingum, haldi þeir uppteknum hætti.
Hreyfing sem kallar sig Samtök um borgararlega óhlýðni hefur verið framarlega í flokki þeirra sem mótmæla valdaráni herforingjastjórnarinnar. Samtökin hvöttu íbúa Mjanmar til þess í gær, að efna til allsherjarverkfalls í dag. Þau hvatningarorð framkölluðu harkaleg viðbrögð herforingjastjórnarinnar, sem varar við því að áframhaldandi andóf geti orðið dýrkeypt. Mótmælendur espa nú fólk til átaka og hvetja sérstaklega áhrifagjarna unglinga og ungt fólk til að taka þátt í aðgerðum sem hæglega gætu kostað mannslíf", segir í viðvörun hersins. Lögreglumenn skutu tvo mótmælendur til bana í Mandalay í fyrradag og særðu minnst 20 til viðbótar. Þrátt fyrir þetta flykktust þúsundir út á götur og torg helstu borga Mjanmar í morgun til að mótmæla valdaráninu, krefjast frelsunar Aung San Suu Kyi og fleiri úr forystusveit Þjóðfylkingar lýðræðissinna, og endurreisnar lýðræðis í landinu.
Herforingjastjórnin í Mjanmar hótar mótmælendum alvarlegum afleiðingum og jafnvel dauða, haldi þeir áfram andófi gegn stjórninni. 